โรงเรียนเอกชน รวบรวมค่าใช้จ่ายที่ต้องคืนผู้ปกครองในช่วงที่ไม่ได้จัดการเรียนการสอนที่โรงเรียนให้แล้วเสร็จภายใน 15 วัน
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ เปิดเผยว่า  กระทรวงศึกษาธิการกำลังหามาตรการช่วยเหลือผู้ปกครองในช่วงที่บุตรต้องเรียนในรูปแบบออนไลน์ในช่วงที่ผ่านมา ซึ่งเบื้องต้นกระทรวงดิจิทัลเพื่อเศรษฐกิจและสังคม (ดีอีเอส) กำลังหาแนวทางช่วยเหลือผู้ปกครองในส่วนนี้อยู่ โดยจะเสนอให้ที่ประชุมคณะรัฐมนตรี (ครม.) พิจารณา สำหรับประเด็นการคืนค่าธรรมเนียมการศึกษาให้แก่ผู้ปกครองในโรงเรียนเอกชนในระบบ เนื่องจากมีจัดการเรียนการสอนระหว่างปิดเรียนด้วยเหตุพิเศษนั้น โดยคณะกรรมการส่งเสริมการศึกษาเอกชน (กช.) ได้มีมติให้สำนักงาน สช.ทำหนังสือถึงโรงเรียนเอกชนในระบบทั่วประเทศให้สรุปค่าธรรมเนียมการศึกษาที่เป็นค่าบริการที่ไม่เกิดจริง เช่น ค่าอาหารกลางวัน ค่าเครื่องใช้แรกเข้า ค่าเรียนคอมพิวเตอร์ ค่าทัศนศึกษา ค่ารถรับส่ง เป็นต้น เพื่อสรุปรายการค่าใช้จ่ายทั้งหมดว่ามีรายการใดบ้างที่ต้องจ่ายคืนผู้ปกครอง เนื่องจากตลอดเดือนมกราคมนี้ไม่ได้มีการจัดการเรียนการสอนที่โรงเรียน  จึงสรุปเป็นคำสั่งให้โรงเรียนเอกชนสรุปรายการทั้งหมดภายใน 15 วัน อย่างไรก็ตาม การคืนค่าธรรมเนียมการศึกษาในกรณีดังกล่าวถือเป็นเรื่องที่โรงเรียนกับผู้ปกครองจะต้องไปตกลงกันว่าจะคืนในรูปแบบใด เช่น คืนเป็นตัวเงิน โรงเรียนอาจนำเงินไปเป็นส่วนลดค่าเล่าเรียนในภาคเรียนถัดไป